Σαλάτα φακής με καρότο, σέλερι και ξανθές σταφίδες
Αποδομούμε την κλασική σούπα φακής για να την κάνουμε σαλάτα με αναπάντεχα υλικά!
300 γρ. φακές ψιλές, 1 ξερό κρεμμύδι, καθαρισμένο, ολόκληρο, 2 φύλλα δάφνης, 2 σκελίδες σκόρδου, ολόκληρες, 2 μέτρια καρότα, κομμένα σε κυβάκια, 2 μικρά φρέσκα κρεμμυδάκια (το λευκό και το τρυφερό πράσινο μέρος), ψιλοκομμένα, 1 κλωνάρι σέλερι, ψιλοκομμένο, 80 ml ελαιόλαδο + 2 κουτ. σούπας για τα λαχανικά, 100 ml χυμός πορτοκαλιού + λίγος επιπλέον για τις σταφίδες, 2 κουτ. σούπας σταφίδες ξανθές, 2 κουτ. σούπας μουστάρδα Maille με μέλι, 1 – 2 κουτ. σούπας ξίδι από σέρυ ή από κόκκινο κρασί, 2 κουτ. σούπας μαϊντανός, ψιλοκομμένος, αλάτι, φρεσκοτριμμένα ανάμεικτα πιπέρια
Για να φτιάξουμε σαλάτα φακής με καρότο, σέλερι και ξανθές σταφίδες, αρχικά μουλιάζουμε τις σταφίδες στον χυμό πορτοκαλιού, ώστε να μαλακώσουν, μέχρι να τις χρησιμοποιήσουμε.Στη συνέχεια, βράζουμε, σε μια κατσαρόλα με άφθονο αλατισμένο νερό, τις φακές μαζί με το ολόκληρο κρεμμύδι, τα σκόρδα και τις δάφνες. Τις βράζουμε για περίπου 20-30 λεπτά ή μέχρι να μαλακώσουν μεν, αλλά να μη λιώσουν. Θέλουμε να κρατάνε λίγο στο δόντι, καθώς τις προορίζουμε για σαλάτα. Μόλις είναι έτοιμες, τις σουρώνουμε (πετάμε το κρεμμύδι, τα σκόρδα και τις δάφνες) και τις αφήνουμε απλωμένες σε ένα ταψάκι ή σε μια πιατέλα που έχουμε στρώσει με πετσέτα, μέχρι να κρυώσουν λίγο και να στεγνώσουν.Παράλληλα, ζεσταίνουμε τις 2 κουτ. σούπας λάδι σε ένα τηγάνι σε μέτρια φωτιά και σοτάρουμε το σέλερι και τα καρότα για 4-5 λεπτά ή μέχρι να μαραθούν λίγο, χωρίς όμως να πάρουν χρώμα. Σβήνουμε με τον χυμό πορτοκαλιού, αλατίζουμε και βράζουμε μέχρι να εξατμιστούν τα υγρά και να μισομαλακώσουν τα λαχανικά. Τα αφήνουμε στην άκρη να κρυώσουν λίγο.Σε μια μεγάλη σαλατιέρα βάζουμε τις φακές και προσθέτουμε το λάδι, το ξίδι, τη μουστάρδα και αλατοπίπερο. Ανακατεύουμε καλά αλλά απαλά (για να μη λιώσουν οι φακές).Στη συνέχεια, προσθέτουμε τα σοταρισμένα λαχανικά, τις σταφίδες (σουρωμένες), το φρέσκο κρεμμυδάκι και το μαϊντανό. Προσθέτουμε άφθονο φρεσκοτριμμένο πιπέρι και σερβίρουμε τη σαλάτα φακής με καρότο, σέλερι και ξανθές σταφίδες.
Καρότα,Σταφίδες,Φακές